ហ្វីលីពីន​ចោទ​ប្រទេស​ចិន​ថា​បញ្ជូន​នាវា​ថែម​ទៀត​ចូល​តំបន់​ជម្លោះ
ព័ត៌មាន​អន្តរជាតិ​សំខាន់ៗ​​សម្រាប់​យប់​ថ្ងៃ​សៅរ៍ ទី​២៣​ ខែ​ឧសភា។
ប្រទេសហ្វីលីពីនចោទប្រកាន់ប្រទេសចិនថា កំពុងបញ្ជូនកងនាវារបស់រដ្ឋាភិបាលនិងនាវានេសាទបន្ថែមទៀតចូលទៅក្នុងតំបន់ជម្លោះក្នុងសមុទ្រចិនខាងត្បូង។ នេះគឺជាចំណាត់ការមួយដែលរដ្ឋាភិបាលក្រុងម៉ានីលនិយាយថា ធ្វើឱ្យកើនឡើងការប្រឈមមុខគ្នាដែលមានរយៈពេលពីរខែមកហើយ។ លោក Raul Hernandez អ្នកនាំពាក្យក្រសួងការបរទេសហ្វីលីពីនបាននិយាយកាលពីថ្ងៃពុធថាមាននាវាចិនជិត១០០គ្រឿងបានចូលមកក្នុងតំបន់ Scarborough។ លោកបានបន្ថែមថា គេសង្កេតឃើញថា នាវាខ្លះក្នុងចំណោមនោះមកនេសាទត្រីបើទោះបីជាមានការប្រកាសហាមឃាត់នាពេលថ្មីៗនេះដោយប្រទេសទាំងពីរក៏ដោយ។ លោក Hernandez បានអំពាវនាវឱ្យប្រទេសចិនដកកងនាវាជាបន្ទាន់ ដោយនិយាយថា ទីក្រុងម៉ានីលបានដាក់ពាក្យតវ៉ាជាផ្លូវការមួយទៅស្ថានទូតចិនចំពោះការបង្កើនកងទ័ពនេះហើយ។ លោកមានប្រសាសន៍ថា ការចរចាកំពុងតែបន្តមានដើម្បីដោះស្រាយជម្លោះនេះ។ ប្រទេសចិននិងហ្វីលីពីនបានដាក់បំរាមដោយឡែកៗពីគ្នាកាលពីសប្តាហ៍មុនលើការនេសាទក្នុងតំបន់នោះ ដើម្បីជាការព្យាយាមកាត់បន្ថយភាពតានតឹងលើតំបន់ថ្មក្រោមទឹកនោះ ដោយសារប្រទេសទាំងពីរបានទាមទារកម្មសិទ្ធិ។ មានពលរដ្ឋអេហ្ស៊ីបរាប់លាននាក់បានឈរតម្រង់ជួរយ៉ាងវែងនៅថ្ងៃពុធនេះដើម្បីបោះឆ្នោតជាលើកដំបូងជ្រើសរើសប្រធានាធិបតី ចាប់តាំងពីលោកប្រធានាធិបតីហ៊ូស្នី មូបារ៉ាក់ (Hosni Mubarak) បានលាឈប់ពីតំណែងកាលពីឆ្នាំមុនដោយសារតែមានការតវ៉ាយ៉ាងច្រើនសន្ធឹកសន្ធាប់។ ក្រុមសកម្មជននិយាយថា កងកម្លាំងទ័ពស៊ីរីបានបាញ់ផ្លោងដាក់ទីតាំងក្រុមប្រឆាំងក្នុងទីក្រុង Rastan ហើយមានមនុស្សយ៉ាងហោចណាស់៦នាក់បានស្លាប់ក្នុងការបះបោរប្រឆាំងរដ្ឋាភិបាលនៅកន្លែងជាច្រើនក្នុងផ្ទៃប្រទេស។ ធនាគារពិភពលោកនិយាយថា ការរីកលូតលាស់សេដ្ឋកិច្ចក្នុងចំណោមប្រទេសកំពុងអភិវឌ្ឍនៅតំបន់អាស៊ីបូព៌ានៅតែមានកម្រិតខ្លាំងដដែល ប៉ុន្តែបានធ្វើការព្រមានថា បណ្តាប្រទេសទាំងនោះត្រូវកាត់បន្ថយការពឹងពាក់លើការនាំចេញដោយសារតែការថយចុះនៃសេដ្ឋកិច្ចពិភពលោកនៅបន្តកើតឡើង។ មន្ត្រីស៊ើបការណ៍សម្ងាត់របស់ប្រទេសប៉ាគីស្ថាននិយាយថា ការវាយប្រហារដោយយន្តហោះស៊ើបការណ៍ដ្រូន (drone) របស់សហរដ្ឋអាមេរិកបានសម្លាប់ជនសង្ស័យជាសកម្មជនយោធាបួននាក់ក្នុងភាគពាយ័ព្យប្រទេសប៉ាគីស្ថាន។ ការចរចារវាងក្រុមប្រទេសមហាអំណាចពិភពលោកនិងប្រទេសអ៊ីរ៉ង់បានចាប់ផ្តើមហើយក្នុងទីក្រុងបាកដាដក្នុងកិច្ចខិតខំប្រឹងប្រែងចរចាឱ្យមានកិច្ចព្រមព្រៀងលើជម្លោះទាក់ទងនឹងកម្មវិធីអាវុធបរិមាណូដ៏ចម្រូងចម្រាស់របស់ប្រទេសអ៊ីរ៉ង់។ ក្រុមមេដឹកនាំនៃក្រុមប្រទេសចំនួន២៧ដែលរួមគ្នាបង្កើតសហភាពអឺរ៉ុបនឹងជួបប្រជុំគ្នានៅទីក្រុងព្រុចសែលប្រទេសប៊ែលហ្ស៊ិកនៅថ្ងៃពុធនេះ ក្នុងកិច្ចប្រជុំកំពូលមួយដែលមានគោលបំណងដោះស្រាយវិបត្តិប្រាក់បំណុលដែលកំពុងគំរាមកំហែងដល់ការស្ថិតស្ថេរនៃសហភាពអឺរ៉ុប។